CELEX: 32017D0727
Language: et
Date: 2017-03-23 00:00:00
Title: Komisjoni rakendusotsus (EL) 2017/727, 23. märts 2017, Montenegro tunnustamise kohta vastavalt direktiivile 2008/106/EÜ seoses meremeeste väljaõppe- ja diplomeerimissüsteemidega (teatavaks tehtud numbri C(2017) 1815 all) (EMPs kohaldatav tekst )

25.4.2017   
            
            
               ET
            
            
               Euroopa Liidu Teataja
            
            
               L 107/31
            
         KOMISJONI RAKENDUSOTSUS (EL) 2017/727,
   23. märts 2017,
   Montenegro tunnustamise kohta vastavalt direktiivile 2008/106/EÜ seoses meremeeste väljaõppe- ja diplomeerimissüsteemidega
   
      
         (teatavaks tehtud numbri C(2017) 1815 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 19. novembri 2008. aasta direktiivi 2008/106/EÜ meremeeste väljaõppe miinimumtaseme kohta, (1) eriti selle artikli 19 lõiget 3,
   ning arvestades järgmist:
   
               (1)
            
            
               Direktiivi 2008/106/EÜ kohaselt võivad liikmesriigid otsustada kinnitada kolmandate riikide poolt meremeestele välja antud asjakohased tunnistused, tingimusel et komisjon on asjaomast kolmandat riiki tunnustanud. Kõnealused kolmandad riigid peavad täitma kõiki nõudeid, mis on kehtestatud Rahvusvahelise Mereorganisatsiooni 1978. aasta meremeeste väljaõppe, diplomeerimise ja vahiteenistuse aluste rahvusvahelises konventsioonis (edaspidi „STCW konventsioon“).
            
         
               (2)
            
            
               29. märtsi 2011. aasta kirjas taotles Kreeka Montenegro tunnustamist. Pärast kõnealuse taotluse saamist võttis komisjon Montenegro ametiasutustega ühendust sooviga hinnata Montenegro vastavaid väljaõppe- ja diplomeerimissüsteeme, et kontrollida, kas Montenegro täidab STCW konventsiooni nõudeid ja kas meremeeste tunnistustega seotud pettuse vältimiseks on võetud asjakohased meetmed. Selgitati, et hindamisel võetakse arvesse tulemusi, mida Euroopa Meresõiduohutuse Ameti (edaspidi „amet“) eksperdid on saanud faktide kontrollimise käigus.
            
         
               (3)
            
            
               Komisjon hindas Montenegro väljaõppe- ja diplomeerimissüsteeme 2012. aasta veebruaris tehtud kontrollkäikude tulemuste alusel, võttes arvesse Montenegro ametiasutuste 2013. aasta juunis esitatud vabatahtlikku parandusmeetmete kava.
            
         
               (4)
            
            
               Hindamise käigus tehti kindlaks mitu valdkonda, millega Montenegro ametiasutustel oli vaja nõuetekohaselt tegeleda, sealhulgas sellised siseriiklike õigusnormidega seotud puudused nagu teatava kategooria instruktorite kvalifikatsiooni käsitlevate õigusnormide puudumine ning ebapiisavad või puudulikud diplomeerimisnõuded, samuti kvaliteediga seotud menetlused ja koolitusprogrammid. Seepärast peeti vajalikuks, et amet teeb täiendava kontrollkäigu, mis toimus 2015. aasta märtsis.
            
         
               (5)
            
            
               Pärast täiendavat kontrollkäiku esitasid Montenegro ametiasutused 2015. aasta novembris ajakohastatud parandusmeetmete kava. Komisjon edastas 2016. aasta mais Montenegro ametiasutustele hindamisaruande, mis põhines 2015. aasta kontrollkäigu tulemustel ning milles võeti arvesse ajakohastatud parandusmeetmete kava. Komisjon soovis lisaselgitusi, mille Montenegro ametiasutused esitasid 2016. aasta juulis, septembris ja oktoobris.
            
         
               (6)
            
            
               Kogutud teabe põhjal võib järeldada, et Montenegro ametiasutused on võtnud meetmeid, et viia Montenegro meremeeste väljaõppe- ja diplomeerimissüsteemid vastavusse STCW konventsiooni nõuetega, mis hõlmavad ka asjakohaste tõendavate dokumentide esitamist.
            
         
               (7)
            
            
               Konkreetselt on Montenegro võtnud vastu uued õigusaktid, milles käsitletakse kindlaks tehtud puudusi siseriiklikes õigusnormides, samuti on ta ajakohastanud oma haldus- ja mereharidusasutuste kvaliteedimenetlusi ning mereharidusasutuste õppekavasid ja väljaõppeprogramme.
            
         
               (8)
            
            
               Hindamise lõpptulemustest nähtub, et Montenegro täidab STCW konventsiooni nõudeid, kuna riik on võtnud asjakohased meetmed meremeeste tunnistustega seotud pettuse vältimiseks.
            
         
               (9)
            
            
               Komisjon esitas liikmesriikidele aruande hindamise tulemuste kohta.
            
         
               (10)
            
            
               Käesoleva otsusega ettenähtud meede on kooskõlas laevade põhjustatud merereostuse vältimise ja meresõiduohutuse komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Montenegro meremeeste väljaõppe- ja diplomeerimissüsteeme tunnustatakse kooskõlas direktiivi 2008/106/EÜ artikliga 19.
   Artikkel 2
   Käesolev otsus on adresseeritud liikmesriikidele.
   
      Brüssel, 23. märts 2017
      
         
            Komisjoni nimel
         
         
            komisjoni liige
         
         Violeta BULC
      
   
   
      (1)  ELT L 323, 3.12.2008, lk 33.